  Майя Бывальцева Удмуртиысь «Куара» огазеяськон «Удмурт блогеръёслэн школазы» ӵектосэз улсын умурт кылын видео но текстъёс кылдытӥсь блогеръёс понна вожвылъяськон ялӥз. Конкурсэ пыриськыны 7-11 классъёсын дышетскись пиналъёсты ӧтё. Со сярысь «Куаралэн» мерлыко вотэсъёсысь огиназ ивортӥзы. Вожвылъяськон куинь ӧръёсъя ортчоз: удмурт кылын тужгес устоез видеоблог вотэсын тужгес устоез удмурт кылын пост «Тик-Токлы» тужгес устоез удмурт кылын видео Ужлэсь темазэ ачиз пыриськись бырйыны быгатэ. Сое огын яке творческой группаен быдэстыны луэ. Блог 1-тӥ куарусён бере кылдытэмын луыны кулэ. Ужез мерлыко вотэсъёсы #школаудмуртскихблогеров хештеген поттоно. Куриськонъёсты 15-тӥ шуркынмонысен 20-тӥ толсурозь кутозы. Со понна формаез гожтыны кулэ. Вожвылъяськонын вормисьёслы кузьымъёс сётозы, котькуд пыриськисез таукаронэн пусъёзы. 30 тужгес устоосыз Пинал блогчиослэн ӧтчамазы шедёзы но тодмо блогеръёсын пумиськозы.  Тодэ вайытом, азьвылгес Удмуртиын «Анай кылын мультфильмъёс» («Мультфильмы на родном языке») нырысетӥ элькун конкурслы йылпумъянъёс лэсьтӥзы. Тодосчиос удмурт текстэз куарае берыктӥсь программа (синтезатор удмуртской речи) кылдытӥзы. Нош Тартуын нылпиос понна удмурт кылын ньыль дышетӥсь видео поттӥзы.  Тегъёс: Мерлык Ижкар Удмуртия вожвылъяськон пиналъёс удмурткыл  